કર્મકાંડ કરનારાં દેવદેવીના અંધશ્રદ્ધાળુ અનુચરોમાંના કોઈ અક્કલવાળા જીવાત્માને વિચાર કરતાં ભાન થાય છે, કે આમ કર્મકાંડની ઘાણીમાં ભમવાને પરિણામે જીવ પિસાયા કરે છે, ને ખરા સુખની પ્રાપ્તિ, સંસારનાં સુખો કે પરલોકની લાલચોમાં ફસાવા વડે, નથી મળતી; ત્યારે એને લાગે છે કે, આ દેવદેવીઓનાં જૂથોને પડતાં મૂકીને, નિષ્કામભાવે, એક જ ભગવાનને ભજીએ, ને અહંકાર અને સ્વાર્થથી છૂટી જવાય, તો જીવતાંજીવત સુખસંતોષનો ભાવ વધે, મર્યા પછી, સ્વર્ગ મળે, અને ત્યાં પરમેશ્વરની સમાન બની રહેવાય. તેથી, કર્મકાંડની લત પડતી મૂકીને. એ પરમેશ્વરમાં જ ચિત્ત લગાડીને, એની સતત ઉપાસના કરે. એમ કરવાથી, એનો અહંકાર ઓગળી જઈને, એના કામ ક્રોધ ઓછા થઈ જાય, ને બધું જ પરમેશ્વરને અર્પણ કરીને, એનું ચિત્ત શાન્ત તથા સુખી થાય.